Seks busser med AaB-fans blev eskorteret ud af Viborg skærtorsdag grundet nogle få fodboldbøller.

Selvom det var AaB-tilskuerne der havde mest at juble over skærtorsdag, var det også udelukkende de nordjyske fans, der stødte sammen med politiet på stadion. Seks fans, hvoraf nogle var maskerede, bar kniv og overfusede politiet blev i forbindelse med kampen sigtet. Allerede i går meldte politiet ud om uromagerne . De seks personer er dog løsladt og tilbage i Aalborg og Nordjylland. Til gengæld kan de forvente at deres e-boks vil indeholde enten en bøde eller indkaldelse til retten. Det fortæller vagtchef ved Midt- og Vestjyllands Politi, politikommisær Andreas Andersen til TV2 Nord: - Vi har registreret seks sager på seks personer - alle fra AaB, som er sigtet, siger han. Sigtelserne går på overtrædelse af knivloven, maskeringsforbuddet, tre styk for overtrædelse af ordensbekendtgørelsen og endelig en, der overtrådte straffelovens paragraf 121, som omhandler såkaldt "fornærmende tale" mod politiet. Andreas Andersen fortæller at det taltstærke AaB-publikum i alt kom i seks busser til Viborg, men urolighederne, som også foregik udenfor stadion, betød at busserne blev fulgt ud af Viborg af politiet. - Når man overtræder ordensbekendtgørelsen er det typisk den offentlige orden udenfor stadion, kasten med genstande og råben og sparken til til vejskilte, forklarer vagtchefen. AaB møder i semifinalen Silkeborg over to kampe - første kamp spilles i Silkeborg. Vinderen møder vinderen af opgøret mellem FC Nordsjælland og FC København i finalen. Se interview med lykkelig Kristoffer Pallesen herunder: